Helse- og omsorgsdepartementet

Kap. 571, 710, 2752, 2755, 3710

Prop. 244 S

(2020–2021)

Proposisjon til Stortinget (forslag til stortingsvedtak)

Endringer i statsbudsjettet 2021 under
Helse- og omsorgsdepartementet (influensavaksinasjonsprogrammet) og orienteringer under Samferdselsdepartementet (tilleggsavtaler med togselskapene) og Kulturdepartementet (forlengelse av midlertidige støtteordninger for kultur, frivillighet og idrett)

Tilråding fra Helse- og omsorgsdepartementet 24. september 2021,
godkjent i statsråd samme dag.
(Regjeringen Solberg)

# Innledning

Regjeringen foreslår å sikre at risikogruppene i influensavaksinasjonsprogrammet kan tilbys gratis vaksine og gratis vaksinasjon i kommunene og hos fastlegene. Forslaget inkluderer gratis vaksine til arbeidsgivere som plikter å gi vaksine til sine ansatte herunder helsepersonell med pasientkontakt, samt svinerøktere og andre som har nær kontakt med levende gris, men arbeidsgiver må fortsatt dekke kostnaden ved å sette vaksinen. Forslaget inkluderer også gratis vaksine til personer som bor sammen med immunsupprimerte personer, eller som er tilsvarende nære.

Det foreslås derfor å øke bevilgningen under kap. 710, post 21 med 146,2 mill. kroner inkludert uttaksmva., kap. 2752, post 72 med 20 mill. kroner, Kap. 2755, post 70 med 120 mill. kroner. Det foreslås videre å øke bevilgningen med 528 mill. kroner til koronavaksinasjon og influensavaksinasjon i kommunene. Beløpet inkluderer beredskap.

Videre foreslås det å redusere bevilgningen under kap. 710, post 22 med 117 mill. kroner mot tilsvarende reduksjon under kap. 3710, post 03.

# Bakgrunn

Folkehelseinstituttet (FHI) har varslet om muligheten for en kraftig influensa og RS-virussesong. Dette som følge av at flere smittestoffer nesten har vært fraværende i en lang periode siden mars 2020. En betydelig andel innlagte pasienter med andre luftveisinfeksjoner vil kunne redusere den totale kapasiteten. Høy influensavaksinasjonsdekning i anbefalte grupper vurderes derfor som ekstra viktig før kommende sesong.

Influensavaksinasjonsprogrammet gjelder vaksine mot sesonginfluensa som årlig tilbys både personer med økt risiko for komplikasjoner ved sesonginfluensa (risikogrupper) samt andre målgrupper. FHI gir faglige retningslinjer for gjennomføring av vaksinasjonsprogrammet herunder målgrupper, som bla. omfatter helsepersonell med pasientkontakt. Norge har sluttet seg til WHOs målsetning om at 75 pst. av alle i målgruppene blir vaksinert. Tall fra SSB for 2020/2021 indikerer at dekningen da lå rundt 48 pst. blant personer over 65 år.

Kommunene har ansvar for å sørge for et årlig tilbud om vaksinasjon, og for å bestille vaksine fra FHI til anbefalte målgrupper i kommunene. Fortløpende bestilling fra kommunene utover sesongen er mulig så lenge lageret til FHI rekker. Kommunene har videre et koordinerende ansvar og står fritt til å organisere vaksinasjon slik de finner det hensiktsmessig for å oppnå høyest mulig vaksinasjonsdekning, f.eks. ved å inngå avtaler med ulike kommunale tilbydere som fastleger, helsestasjon for voksne/eldre, smittevernkontor/vaksinasjonskontor og hjemmesykepleien. Kommunene kan også inngå avtale med private tilbydere som apotek, vaksinasjonsklinikker og bedriftshelsetjenesten.

For sesongen 2021/2022 er det anskaffet betydelig flere doser enn året før. Dette vil kunne gi en dekningsgrad på 100 pst. i målgruppene og 75 pst. av helsepersonell. Gratis vaksine og vaksinasjon, i kombinasjon med kommunikasjon og tilgjengelighet, vil sannsynligvis føre til økt vaksinasjonsdekning.

Det foreslås derfor å tilby personer i risikogruppene i influensavaksinasjonsprogrammet gratis vaksine og gratis vaksinasjon i kommunene. Hos fastlege vil personer i risikogruppene med frikort få vaksinasjon gratis, men de som ikke har frikort må betale en egenandel på 50 kroner. Forslaget inkluderer gratis vaksine til arbeidsgivere som plikter å gi vaksine til sine ansatte herunder helsepersonell med pasientkontakt, samt svinerøktere og andre som har nær kontakt med levende gris, men arbeidsgiver må fortsatt dekke kostnaden ved å sette vaksinen. Forslaget inkluderer også gratis vaksine til personer som bor sammen med immunsupprimerte personer, eller som er tilsvarende nære.

Forskrift om nasjonalt vaksinasjonsprogram vil som følge av dette forslaget bli endret slik at det i perioden 1. oktober 2021 til 30. juni 2022, ikke kan tas betalt for vaksine og vaksinasjon av personer i risikogruppen, utover en adgang for fastlegene til å kreve egenandel og utløse takst etter nye midlertidige bestemmelser i forskrift 25. juni 2021 nr. 2226 om stønad til dekning av utgifter til undersøkelse og behandling hos lege.

# Forslag om endring av bevilgning

Kap. 710 Vaksiner mv.

Post 21 Spesielle driftsutgifter, kan overføres

Det foreslås å øke bevilgningen med 146,2 mill. kroner inkludert uttaksmva. Bevilgningen på posten dekker innkjøp av vaksiner til barnevaksinasjonsprogrammet, vaksiner mot sesonginfluensa og beredskapsavtale for vaksine mot pandemisk influensa.

Post 22 Salgs- og beredskapsproduker

Bevilgningen dekker blant annet innkjøp av salgsvaksiner. Ettersom vaksinene som inngår i influensavaksinasjonsprogrammet foreslås utgitt vederlagsfritt foreslås det å redusere bevilgningen med 117 mill. kroner mot tilsvarende reduksjon i inntekter over kap. 3710, post 03, jf. omtale der.

Kap. 3710 Vaksiner mv.

Post 03 Vaksinesalg

Det foreslås å redusere bevilgningen med 117 mill. kroner mot tilsvarende reduksjon i utgifter over kap. 710, post 22, jf. omtale der.

Kap. 2752 Refusjon av egenbetaling

Post 72 Egenandelstak 1

Det foreslås en egenandel på influensavaksinering på 50 kroner. En andel av de som blir vaksinert har eller vil oppnå frikort i løpet av året. Personer over 65 år er definert til å være i risikogruppen og det forutsettes at en høy andel av de som vaksineres er over 65 år. Andelen som oppnår frikort er mye høyere blant den eldre delen av befolkningen enn den yngre. Andelen av de vaksinerte som har frikort anslås til 50 pst. Egenandel på 50 kroner og 800 000 vaksiner gir da økte utgifter over takordningen på 20 mill. kroner. Det foreslås å øke bevilgningen med 20 mill. kroner.

Kap. 2755 Helsetjenester i kommunene mv.

Post 70 Allmennlegehjelp

Det foreslås å øke bevilgningen med 120 mill. kroner til å opprette en midlertidig takst for vaksinasjon av personer i risikogrupper med sesonginfluensavaksine hos fastlege. Det vises til omtale på kap. 710, post 21. Det antas at fastlegene kommer til å sette 800 000 vaksiner i løpet av sesongen 2021/2022. Legenes honorar for å sette vaksinen foreslås fastsatt til 200 kroner, hvorav 50 kroner er egenandel fra pasienten.

Kap. 571 Rammetilskudd til kommunene

Post 60 Innbyggertilskudd

Det foreslås å øke bevilgningen med 528 mill. kroner til koronavaksinasjon og influensavaksinasjon i kommunene. Beløpet inkluderer beredskap.

Kommunene organiserer selv sitt vaksinasjonstilbud, både for koronavaksine og influensavaksine. I uke 40-43 vil det kun bli kjørt ut influensavaksiner, ikke koronavaksiner. Det anslås at 50 pst. av influensavaksinene til personer i risikogruppene vil kunne settes i kommunenes vaksinasjonssentre. Det vil si 800 000 doser. Det kan antas at noen kommuner vil bruke samme personell og samme løsninger for begge vaksinasjonsprogrammer. Det vil derfor være naturlig å se på kapasiteten samlet til å vaksinere for begge disse programmene.

Kommunene har blitt bedt om å ha en vaksineberedskap tilsvarende 200 000 doser i uken for å raskt kunne skalere opp til å sette en tredje dose koronavaksine. Selv om det gjenstår noe koronavaksinasjon i enkelte grupper vil kommunene ha kapasitet på vaksinesentrene til å gjennomføre influensavaksinasjon, inntil det eventuelt kommer en anbefaling om en tredje dose koronavaksine. Kommunene er orientert om at de vil bli kompensert for å holde en kapasitet tilsvarende 200 000 koronavaksiner i uken, samt at de må kunne skalere opp ytterligere kapasitet i løpet av en måned. Det er oppgitt at staten vil dekke disse beredskapskostnadene. Kostnadene ved å ha en slik kapasitet utgjør 176 mill. kroner pr. måned.

I perioden oktober til desember vil kommunenes vaksinasjonstilbud ha en kapasitet på 2,4 mill. doser. Samlet behov for vaksinasjon mot covid-19 og influensa anslås til om lag 1,8 mill. doser. Sett i lys av det samlede vaksinasjonsbehovet bør bevilgningsbehovet vurderes på nytt ifm. nysalderingen.

# Orientering under Samferdselsdepartementet

Kap. 1352 Jernbanedirektoratet

Post 70 Kjøp av persontransport med tog, kan overføres

Det er i 2021 bevilget 1 185 mill. kroner til å kompensere togselskapene for reduserte inntekter som følge av koronapandemien. Bevilgningen ble sist økt ifm. Stortingets behandling av Prop. 195 S (2020–2021) Tilleggsbevilgninger og omprioriteringer i statsbudsjettet 2021, jf. Innst. 600 S (2020–2021), da det ble bevilget 435 mill. kroner for å ta høyde for å videreføre ordningen med tilleggsavtaler med togselskapene ut oktober 2021. Regjeringen legger nå til grunn at ordningen med tilleggsavtaler videreføres ut 2021, uavhengig av om smitteverntiltakene oppheves. Videreføringen dekkes innenfor gjeldende bevilgning på posten. Dette skal gi togselskapene større forutsigbarhet og gjøre dem i bedre stand til å tilpasse seg endrede reisevaner i etterkant av pandemien. For å hindre overkompensasjon skal avtalene avgrenses mot andre kompenserende tiltak, og utbetalingene skal etterregnes mot inntekter og dokumenterte utgifter.

# Orientering under Kulturdepartementet

Kap. 325 Allmenne kulturformål

Post 77 Stimuleringsmidler til kultur, frivillighet og idrett ifb. covid-19

Forlengelse av kompensasjons- og støtteordninger ut 2021

Bevilgningen på posten gjelder kompensasjon og stimulering til kultur, frivillighet og idrett i forbindelse med covid-19. Ved Stortingets behandling av Prop. 195 S (2020–2021) var det lagt til grunn at ordningene skulle forlenges ut oktober 2021, jf. Innst. 600 S (2020–2021).

Regjeringen varslet i september 2021 at den vil forlenge kompensasjonsordningen for kultursektoren ut året. Formålet med ordningen er å kompensere arrangører og underleverandører i kultursektoren for tap knyttet til avlyste, stengte eller nedskalerte kulturarrangementer som følge av råd eller pålegg gitt av offentlige myndigheter i forbindelse med covid-19.

Regjeringen vil videre forlenge midlertidige tilskuddsordninger for frivillighetssektoren og for publikumsarrangement av nasjonal verdi i idrettssektoren ut året. For å kunne motta støtte fra disse ordningene er det en forutsetning at søker kan vise til at aktiviteten er rammet av smittevernbestemmelser som er gitt av offentlige myndigheter. Søker må videre kunne dokumentere at merkostnader og mindreinntekter er en direkte konsekvens av offentlige restriksjoner, råd eller anbefalinger.

Begge ordningene er innrettet slik at man ikke vil være berettiget støtte når myndighetspålagte restriksjoner ikke lenger setter begrensninger på aktivitet eller arrangement.

Selv om samfunnet gjenåpnes, og de fleste nasjonale tiltak avvikles, vil det fremdeles være knyttet usikkerhet til om lokale utbrudd kan medføre råd eller pålegg fra offentlige myndigheter om avlysning eller nedskalering av arrangementer og aktiviteter i kultur-, frivillighets- og idrettssektoren. For å bidra til nødvendig forutsigbarhet, er ordningene forlenget ut året. Forlengelsen forutsettes dekket innenfor gjeldende budsjettramme på posten.

Ordningene må godkjennes av ESA.

Helse- og omsorgsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2021 under Helse- og omsorgsdepartementet (influensavaksinasjonsprogrammet) og orienteringer under Samferdselsdepartementet (tilleggsavtaler med togselskapene) og Kulturdepartementet (forlengelse av midlertidige støtteordninger for kultur, frivillighet og idrett).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2021 under Helse- og omsorgsdepartementet (influensavaksinasjonsprogrammet) og orienteringer under Samferdselsdepartementet (tilleggsavtaler med togselskapene) og Kulturdepartementet (forlengelse av midlertidige støtteordninger for kultur, frivillighet og idrett) i samsvar med et vedlagt forslag.

Forslag

til vedtak om endringer i statsbudsjettet 2021 under Helse- og omsorgsdepartementet (influensavaksinasjonsprogrammet) og orienteringer under Samferdselsdepartementet (tilleggsavtaler med togselskapene) og Kulturdepartementet (forlengelse av midlertidige støtteordninger for kultur, frivillighet og idrett)

I

I statsbudsjettet for 2021 gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 571 |  | Rammetilskudd til kommunene |  |
|  | 60 | Innbyggertilskudd, økes med  | 528 000 000 |
|  |  | fra kr 141 971 870 000 til kr 142 499 870 000 |  |
| 710 |  | Vaksiner mv.  |  |
|  | 21 | Spesielle driftsutgifter, kan overføres, økes med  | 146 200 000 |
|  |  | fra kr 274 493 000 til kr 420 693 000 |  |
|  | 22 | Salgs- og beredskapsprodukter, reduseres med  | 117 00 000 |
|  |  | fra kr 243 725 000 til kr 126 725 000 |  |
| 2752 |  | Refusjon egenbetaling |  |
|  | 72 | Egenandelstak, økes med  | 20 000 000 |
|  |  | fra kr 7 530 170 000 til kr 7 550 170 000 |  |
| 2755 |  | Helsetjenester i kommunene mv. |  |
|  | 70 | Allmennlegehjelp, økes med  | 120 000 000 |
|  |  | fra kr 6 055 325 000 til kr 6 175 325 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 3710 |  | Vaksiner mv.  |  |
|  | 03 | Vaksinesalg, reduseres med  | 117 000 000 |
|  |  | fra kr 248 611 000 til kr 131 611 000 |  |